怡和公司1841年喺香港成立，怡和洋行由香港政府買入銅鑼灣岸邊土地，興建渣甸貨倉，設有運貨碼頭，用嚟起卸貨船上貨物。為咗對付海盜，怡和洋行就喺嗰處設一座炮台。而每當公司自己嘅船出入碼頭，都會放禮炮。1850年代有一日，怡和洋行總經理羅拔渣甸爵士啱啱由英國返香港，員工就為佢放咗廿一響禮炮。就噉，英軍不滿，認為怡和洋行只係商行，冇權放禮炮。由於當時嘅海事禮節規定：只得英國皇室人員或皇家高級海軍先有鳴炮致敬嘅殊榮。怡和洋行為表示歉意，就負責喺每日中午十二點正放禮炮報時，作為自我懲罰。當時嘅禮炮長三尺，炮聲大到維多利亞港兩岸都聽到。1941年，日軍佔香港，將大炮拎走，至今下落不明。1945年香港重光之後，英國海軍送一座六磅型大炮畀怡和，令怡和午炮嘅傳統可以延續。1947年7月1號，怡和午炮恢復正常運作，一直至今。